Erfarings rapport:

Sygehuset i Ilulissat er om muligt verdens smukkest beliggende sygehus. Med udsigt over mundingen af isfjorden og de store isbjerge, kan det være svært ikke at lade øjnene vandre mod vinduet ved morgenkonferencen, selvom det faglige indhold er både udfordrende og interessant.

Arbejdsopgaver:

I hverdagene fraset torsdag er der ambulatorie. Sygehuset fungerer også som almen praksis for beboerne i området. Der er visitation mellem kl. 9 – 10 hver morgen, på den måde bliver dagsprogrammet i ambulatoriet booket. Man kan som studerende skrive sig på programmet og lægerne er kun glade for de ekstra hænder, så ens program bliver hurtigt fyldt op. Lægerne sidder i forskellige konsultationsrum, der var rum nok til at både jeg og min medstuderende kunne have vores eget konsultationsrum.

Der komme alle typer af patienter, jeg så mange obs. pneumoni patienter, men også cancer udredning, hypertension, Ab. Pro. Journal, høfeber, asthma, øje og ØNH patienter og mange froskellige led og rygsmerter. Hvis man ønsker at fokusere på en bestemt patienttype i et par dage, kan man snakke med de læger der booker tider og fx få alle ØNH eller gynækologiske patienter på sit program.

Generelt er alle lægerne glade for at man er der og meget indstillede på at man skal lære så meget som muligt. Der er god tid til supervision fra ældre læger, hvilket for mig var meget værdifuldt, da jeg fik mod på at kaste mig ud i rigtig mange nye og komplicerede opgaver, jeg jo altid kunne hente en ældre læge til supervision hvis jeg kørte fast i opgaven.

Der er mulighed for at tage røntgen, UL, EKG, blodprøver (hvor mange godtnok skal til NUUK og analyseres så svaret kommer først efter 2 uger), CT scanning kan tages i NUUK, mens man skal til Danmark for MR scanning.

Torsdag er operationsdag, der udføres et par ab. Pro. og derudover mindre dibedutektomier. Der er ingen gennemlysning så større ortopædkirurgiske operationer henvises altid til Nuuk. Ellers afhænger typen af operationer også af hvilke læger der er på sygehuset i den pågældende måned. Der rig mulighed for at få lov at assistere til operationer og til selvstændigt at udføre nogle mindre operationer fx Ab. Pro.

Arbejdstiden er som udgangspunkt 8-16 hver dag. Men som det tit er, sker de interessante ting oftest i vagten. Jordemødrende er flinke til at ringe når der er fødsler, og nogen gange kommer der akutte operationer. Min medstuderende og jeg fik rigtig meget ud af at snakke med den læge der havde weekendvagten og gøre ham eller hende opmærksom på at de skulle ringe hvis der skete noget interessant. På den måde kom vi med på to evakueringer. Man kan også aftale med en læge der har aftenvagten, at man tager vagttelefonen og på den måde fungerer som forvagt, med den vagthavende læge som bagvagt. Det er spændende at prøve at stå i første linje i vagten, og en tryg måde at prøve det af inden et vikariat eller KBUen. I vagten kommer der også meget skadestuearbejde, så kan man lide at se skader og sy, er det også spændende. Hvis man ikke vil have vagttelefonen selv kan man få den vagthavende læge til at ringe efter en hvis der er sår der skal sys.

Fritid:

Der er mange vandreruter man kan give sig i kast med. De afmærkede ruter er blårute på ca. 7 km. En gul på ca. 3 km og en orange på ca. 20 km. Ilulissat er en meget sporty by, og hvis man er vild med løb er juli måned en god måned at besøge byen i. Der er både det traditionsrige Cecilieløb på 22,5 km i fjeldterræn, og Ilulissat Midnight Orientering, der består af flere løb. Gennem hele året er der orienteringsløb hver mandag, man kan finde tid og sted på orienteringsklubbens facebookside. (Ilulissat Orienteering Greenland), der er begynde ruter og sværere ruter.

Jeg oplevede at der var et rigtig godt socialt liv omkring sygehuset, der er mange personalegrupper og mange kommer fra Danmark for at arbejde en kortere periode, og mangler derfor altid nogen at tage på vandretur eller hvalsafari med. Hvis man spørger efter Jens Oles nummer, kan man få kontakt til en lokal mand, der arrangerer sejlture lidt billigere end turistkontorerne.

Praktisk: Medbring vandrestøvler, det er federe at gå ruterne med dem på end kondisko. Skitøj hvis du vil ud at sejle, så snart man kommer på vandet er der meget koldt, selvom der i juli måned kan være næsten 20 grader på land.

Der er kitler og grønt OP tøj man kan bruge, derudover kan man låne træsko til OP.

Som studerende bor man oven på sygehuset. Der er to værelser der oftest bruges til studerende, et med god udsigt og så et med en mere sparsom udsigt ned i sygehusets gård.

Internet: sygehuset har wifi, men man opfordres til ikke at bruge det alt for meget til video-skype og billeder. Mange hjemmesider såsom nyhedssider og facebook er spærrede, da internet i Grønland er meget dyrt. Man kan selv købe sig et simkort, jeg købte et taletidskort kaldet Tusass, det kostede 200 kr. i oprettelse, derefter var prisen 4 kr. i minuttet for opkald til Dk og internet 1 kr. pr. MB. Altså forholdsvis dyrt. Det kan være en ide at tjekke priserne på telefoni fra Grønland til Danmark på dit danske abonnement, for mange er det ligeså dyrt som at købe et abonnement i Grønland.

Der findes også en studentertelefon, som man kan spørge efter på kontoret. Det kan være en god ide, så afdelingen kan kontakte en i vagten og jordemødrene kan ringe ved fødsler.